text: Hi ha un altre Alcoi, en Filipines, i aquest sí que té platja. Ciutadans demana l'agermanament entre les dos ciutats homònimes | ARA Multimèdia
  Hi ha un altre Alcoi, en Filipines, i aquest sí que té platja. Ciutadans demana l'agermanament entre les dos ciutats homònimes
  Ubicació d'Alcoy a l'illa Cebú, a les Filipines. Imatge de Google Maps
  Ciutadans Alcoi presentarà un prec en el plenari de juny perquè s'inicien els treballs d'apropament entre els dos municipis
  Escrit per Lirios Silvestre 19 juny 2017
  Està a 12.000 quilòmetres d'aquest Alcoi, i a la zona hi viuen vora 15.000 persones. Fa quasi 150 anys que es va fundar, i en eixe moment triaren el nom per ser una ciutat rellevant. Ciutadans Alcoi demana al govern que inicien els contactes amb aquest municipi filipí del mateix nom
  Els noms de les ciutats es repeteixen al llarg de tot el planeta, i Alcoi no és una excepció. A 12.000 quilòmetres d'ací, hi ha un xicotet municipi a l'illa de Cebú, a les Filipines, que comparteix nom amb la capital de l'Alcoià. Ciutadans Alcoi presentarà un prec en el plenari d'aquest mes de juny per a demanar que s'inicien els treballs per a apropar-se a aquest municipi del mateix nom.
  En un principi es pensava que un alcoià estaria darrere en el moment de la fundació d'aquesta ciutat, però estudis posteriors han desvelat que no ha sigut així, sinó que es va triar el nom d'Alcoi per ser una ciutat important del moment. Va ser l'any 1867 quan s'aprova l'expedient per a crear tres noves ciutats a Filipines, i que agafen el nom de tres ciutats espanyoles rellevants en eixe moment: Santander, Càceres i també Alcoi. L'Alcoi de Filipines està format per un nucli urbà central i 7 nuclis de població dispersos. A tota la zona viuen vora 15.000 persones.
  En el text del prec, que pots consultar ací a la dreta, com a document adjunt a la notícia, Ciutadans explica que ja es tenen contactes amb el municipi gràcies a l'alcoià Rafael Conca, un dels investigadors principals sobre els orígens d'aquest Alcoi a l'altra punta del globus. Ciutadans vol que "donades les excel·lents relacions obertes amb la ciutat filipina d 'Alcoy per mitjà del Senyor Rafael Conca", s'inicien els contactes polítics per establir un apropament, i fer una primera trobada institucional.